След смъртта на крал Джеймс II парламентът на Шотландия назначава регентски съвет, който да управлява по време на непълнолетието на Джеймс III. Начело на регентския съвет застава епископ Джеймс Кенеди. Това обаче не задоволява амбициозната Мария Гелдерландска, майката на краля, която опирайки се на огромните си поземлени владения също претендира за доминираща роля в управлението на страната. Така в страната се обособяват два центъра на властта: единият — около регентите, а другият — около кралицата майка. Противопоставянето между Джеймс Кенеди и Мария Гелдерландска проличава най-силно в политиката им по отношение на събитията в Англия, където по това време се води Войната на розите между родовете Йорк и Ланкастър. През 1461 лидерите на рода Ланкастър — Маргарита Анжуйска, Хенри VI и херцог Съмърсет бягат в Шотландия. Консервативният Кенеди оказва подкрепа на Ланкастър. Като благодарност за подкрепата на шотландците Ланкастър предават на Шотландия крепостта Бъруик. Мария обаче проявява по-голяма съобразителност и се опитва да преговаря с Едуард IV Йоркски, но плановте ѝ са провалени заради съпротивата на бароните. Съвместните действия на шотландците и Ланкастър обаче не дават желания резултат и през 1463 г. последните напускат Шотландия.